31/07/2013 | Administración LocalMunicipal
Narón
Disciplina Urbanística - Medio Ambiente
Anuncio de aprobación definitiva e publicación do texto íntegro da normativa común de uso do servizo municipal de préstamo de bicicletas nos concellos de Ferrol e Narón

ANUNCIO DE APROBACIÓN DEFINITIVA E PUBLICACIÓN DO TEXTO ÍNTEGRO DA NORMATIVA COMÚN DE USO DO SERVIZO MUNICIPAL DE PRÉSTAMO DE BICICLETAS NOS CONCELLOS DE FERROL E NARÓN Aprobado inicialmente polo Concello Pleno en data 30.05.2013 a “Normativa común de uso do servizo municipal de préstamo de bicicletas nos concellos de Ferrol e Narón”. Sometido ao trámite de exposición pública polo prazo de trinta días, según anuncio publicado no Boletín Oficial da Provincia (BOP) o 7 de xuño de 2013, non se presentou alegación nin suxestión ningunha, según certificado emitido polo secretario xeral de data 16.07.2013, polo que de conformidade co establecido no art.49. c) da Lei 7/1985, do 2 de abril, reguladora das bases de réxime local, enténdese aprobado definitivamente. En cumprimento do establecido no art.70.2 da antedita Lei publícase íntegramente o texto da devandita normativa, que entrará en vigor logo da súa publicación no BOP e unha vez teña transcorrido o prazo de 15 días hábiles previsto no art.65.2 da Lei 7/1985 do 2 de abril. A normativa común de uso do servizo municipal de préstamo de bicicletas nos concellos de Ferrol e Narón, comezará a aplicarse a partir do inicio do servizo conxunto de préstamo de bicicletas dos concellos de Ferrol e Narón, permanecendo en vigor ata a súa modificación ou derrogación expresa ou ben ata a conclusión do servizo conxunto. Así mesmo, a aprobación desta normativa suporá a derrogación do Regulamento de uso do servizo municipal de préstamo no Concello de Narón. Por se tratar dunha disposición de carácter xeral non procede recurso en vía administrativa, aínda que poderá impugnarse directamente perante a Sala do Contencioso-Administrativo do Tribunal Superior de Xustiza de Galicia no prazo de dous meses, contados dende o día seguinte ao desta publicación, de conformidade co previsto na Lei 29/1998, reguladora da xurisdicción contencioso-administrativa. “NORMATIVA COMÚN DE USO DO SERVIZO MUNICIPAL DE PRÉSTAMO DE BICICLETAS NOS CONCELLOS DE FERROL E NARÓN” Artigo 1.–Obxecto e ámbito de aplicación. O obxecto deste regulamento é establecer as normas de uso para o servizo de préstamo de bicicletas dos municipios de Ferrol e Narón, consistente na posta a disposición dos cidadáns e visitantes dun sistema automático de préstamo de bicicletas para o transporte urbano, lúdico e de paseo, de xeito que se anime e facilite a utilización da bicicleta como alternativa limpa e saudable. O servizo queda limitado aos termo municipais dos Concellos de Ferrol e Narón. Artigo 2.–Usuarias e usuarios. O servizo de préstamo de bicicletas está dirixido a persoas maiores de idade, aínda que os menores con idades comprendidas entre os 14 e os 18 anos poderán gozar do sistema coa previa autorización expresa e responsable dalgún dos seus pais ou titores legais. É obrigatorio que os menores de 16 anos vaian acompañados dun adulto cando usan a bicicleta. Queda expresamente prohibida a alta e a utilización do servizo a menores de 14 anos. Na autorización deberá facerse constar que a nai, o pai ou a titora ou titor legal se responsabiliza de todos aqueles danos que, directa ou indirectamente, poida causar a menor ou o menor como consecuencia da utilización do servizo de préstamo de bicicletas. Artigo 3.–Dereitos das usuarias e usuarios. As usuarias e usuarios do servizo adquiren o dereito á súa utilización nas condicións que se establecen neste regulamento. As usuarias e usuarios teñen dereito a dispoñer de bicicletas en perfecto estado de uso e funcionamento. Para calquera reclamación sobre as condicións e circunstancias que afecten á prestación do servizo, as usuarias e usuarios poderán dirixirse ao prestador do servizo a través da do número de teléfono do servizo, da súa páxina web, do seu correo electrónico ou, no seu caso, da oficina de atención e información. O responsable do servizo responderá á consulta ou reclamación no prazo máximo de 10 días naturais, contados dende o seguinte ao da recepción da comunicación. Artigo 4.–Obrigas das usuarias e usuarios. A usuaria ou usuario deberá facer uso do servizo coa maior dilixencia posible e conforme as normas de utilización previstas para o préstamo de bicicletas. Deberá facer un uso correcto da bicicleta e devolvela no mesmo estado no que a atopou. A usuaria ou usuario ten a obriga de comunicarlle ao encargado do servizo as incidencias que se produzan como consecuencia da súa utilización. No caso de accidente ou calquera outro incidente que afecte ás condicións mecánicas das bicicletas, as usuarias e os usuarios terán a obriga de comunicarllo inmediatamente ao encargado do servizo no teléfono de contacto habilitado. A usuaria ou usuario asume a garda e custodia da bicicleta que retira, e ten a obriga, en todo momento, de actuar dilixentemente e evitar a súa perda, roubo ou furto. Nestes casos a usuaria ou usuario estará na obriga de comunicarllo inmediatamente ao encargado do servizo, denunciar os feitos á Policía Local, Garda Civil ou Policía Nacional nun prazo máximo de 12 horas, e entregar unha copia da denuncia ao encargado do servizo, no prazo máximo das 48 horas seguintes á data da denuncia. A usuaria ou usuario tamén estará na obriga de comunicarlle ao encargado do servizo a perda, roubo, furto ou subtracción da tarxeta, en canto coñeza este feito. A usuaria ou usuario deberá retirar e restituír as bicicletas dentro dos horarios e prazos autorizados. A bicicleta restituirase en calquera dos aparcadoiros libres dos puntos de préstamo, debidamente colocada e enganchada de forma que se garanta a seguridade antirroubo. No caso dunha interrupción no servizo que impida restituír a bicicleta deberá poñela a disposición do encargado do servizo. A tarxeta persoal deberá ser restituída polas usuarias e usuarios ante a solicitude motivada do responsable do servizo ou das autoridades municipais. As usuarias e usuarios teñen a obriga de comunicar o cambio de calquera dos datos recollidos na súa alta. As usuarias e usuarios teñen a obriga de respectar as normas de circulación viaria. Así mesmo, recoméndase o uso de casco de protección homologado e chaleco reflectante, en especial en horas de baixa visibilidade. Artigo 5.–Responsabilidade das usuarias e usuarios. As usuarias e os usuarios do servizo serán as únicas persoas responsables dos danos causados á súa persoa, a terceiros ou a calquera ben moble ou inmoble, pola utilización ou uso normal ou anormal do servizo municipal de préstamo de bicicletas. A persoa usuaria do servizo será a responsable, en todo momento, das obrigas ou infraccións que se determinen por calquera autoridade ou organismo estatal, autonómico ou local, con motivo da condución da bicicleta. A bicicleta estará baixo a responsabilidade das persoas usuarias durante o período de tempo transcorrido dende a súa retirada ata a súa devolución nun dos puntos de préstamo do servizo, e asumirán as consecuencias derivadas das sancións por abandono, roubo, deterioro ou non devolución. En caso de incidente que afecte ás condicións mecánicas da bicicleta, e sen prexuízo da obriga de comunicación, esta quedará baixo a responsabilidade da persoa usuaria ata que a deposite nun punto de préstamo ou a poña a disposición do encargado do servizo. Artigo 6.–Limitacións ao uso. Queda terminantemente prohibido: a) A utilización da bicicleta fóra do horario e ámbito establecidos. b) Prestar, arrendar, alugar, ceder ou realizar calquera outro acto de disposición da bicicleta a favor de terceiros, con ou sen ánimo de lucro. c) O uso da bicicleta para fins distintos aos propios do obxecto do servizo e en particular o seu uso con fins comerciais ou profesionais. d) O uso da bicicleta en competicións de calquera clase. e) O uso da bicicleta en lugares tales como escalinatas, ramplas de patinaxe, beirarrúas ou similares e camiños de terra. f) A desmontaxe ou manipulación da bicicleta. g) O transporte na bicicleta de calquera persoa ou animal, así como integrar elementos alleos que poidan servir para estes fins. h) Calquera utilización da bicicleta contraria á prevista nas normas de circulación. Artigo 7.–Funcionamento do servizo municipal de préstamo de bicicletas. A usuaria ou usuario que desexe acceder ao sistema de préstamo de bicicletas deberá realizar a alta a través da páxina web do servizo. Posteriormente á autorización, poderá facer uso do sistema, para o cal, deberá dirixirse a un dos dezaoito aparcabicicletas e achegar a súa tarxeta identificativa ao lector da praza correspondente á bicicleta que desexe retirar, co que, co recoñecemento previo da usuaria ou usuario, accionará a pechadura do cadeado de forma automática liberando a bicicleta. Á hora de devolvela deberá aparcar nunha praza libre en calquera dos aparcabicicletas situados na cidade e volver a achegar a tarxeta ao lector co fin de accionar a pechadura, asegurándose de que a bicicleta queda ben suxeita. Artigo 8.–Puntos de préstamo das bicicletas. En Ferrol: 1.–Avenida de Castelao (Caranza) 2.–Esteiro 3.–Paseo do Peirao de Curuxeiras 4.–A Malata (estadio da Malata) 5.–Serantes (zona Escola Universitaria) 6.–Cantón de Molíns 7.–Praza do Inferniño 8.–Avenida de Compostela (estación do tren) prevista 9.–Rúa Alegre (Canido) prevista En Narón: 1.–Centro de Saúde (rúa 25 de Xullo) 2.–Praza da Gándara (rúa Vilalba) 3.–Odeón (Avda. Cataluña) 4.–Pista polideportiva Sta. Icía (rúa Francisco Pizarro) 5.–Estrada de Castela, rotonda de Freixeiro (Oficina de Turismo) 6.–Estrada de Castela (gardería de Piñeiros) 7.–Paseo marítimo de Xuvia (Colexio Ponte de Xuvia) 8.–Estrada de Cedeira, p. k. 0,900 (institutos) 9.–Polígono Río do Pozo (Agrupación Protección Civil) Non obstante o anterior, a Administración resérvase a facultade de aumentar ou diminuír os puntos de préstamo e os horarios de utilización, dando suficiente publicidade ás medidas adoptadas. Artigo 9.–Condicións de uso. As usuarias e os usuarios do servizo poderán facer uso diario das bicicletas dentro do seguinte horario: Non se prestará o servizo os días 01 de xaneiro, e 25 de decembro. Ademais, o servizo suspenderase ás 15.00 horas os días 05 de xaneiro, 24 de decembro e 31 de decembro. Enténdese por días festivos os de carácter estatal e autonómico, e os festivos locais que sexan comúns aos dous concellos. A utilización da bicicleta limítase a dúas horas, debendo a persoa usuaria depositala en calquera dos aparcadoiros do servizo antes de que transcorra este período. A tarxeta quedará desactivada durante cinco minutos, transcorridos os cales poderase solicitar un novo préstamo. Media hora antes da finalización diaria do servizo non se poderán retirar bicicletas dos puntos de préstamo, pero si devolver aquelas bicicletas que aínda estean en uso. As condicións establecidas neste artigo poderán ser modificadas por acordo motivado do órgano competente, do que se informará debidamente ás usuarias e usuarios a través daqueles medios establecidos para garantir o seu coñecemento. Artigo 10.–Prezo do servizo. As tarifas determinaranse na ordenanza correspondente. As tarifas poderán ser variadas, logo da tramitación administrativa que corresponda para o seu establecemento. Artigo 11.–Alta no servizo. Para obter a condición de usuarias e usuarios no servizo municipal de préstamo de bicicletas os cidadáns ou as cidadás deberán realizar a alta a través da web do servizo ou, no seu caso, nas oficina de atención e información existente, mediante a presentación dos formularios oportunos e documentación que se requira. Logo de comprobar os datos, enviaráselle ou entregaráselle á persoa solicitante a tarxeta persoal de préstamo e o PIN de usuaria, que terá carácter persoal e intransferible. Artigo 12.–Baixa no servizo. As usuarias e usuarios poderán darse de baixa do servizo municipal de préstamo de bicicletas: a) Voluntariamente, mediante o procedemento que se indique. b) Pola comisión dalgunha infracción tipificada como grave ou moi grave segundo o disposto no artigo 13. A baixa do servizo nestes supostos terá como consecuencia a perda de todos os dereitos. A persoa usuaria deberá, no caso de estar novamente interesada, darse de alta como se dunha nova usuaria se tratase. Artigo 13.–Procedemento sancionador. O réxime sancionador rexerase polo disposto no título XI da Lei 7/1985, do 2 de abril, reguladora das bases do réxime local, séndolle de aplicación os principios establecidos no artigo 127 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común, e nas súas normas de desenvolvemento, especialmente no Real decreto 1398/93, do 4 de agosto, e que será tramitado polo concello no que se teña producido a infracción de que se trate. Artigo 14.–Clases de infraccións. O incumprimento das normas previstas neste regulamento clasifícanse coma moi graves, graves e leves. Son infraccións moi graves: – Os actos de deterioro, abandono, perda, roubo ou furto dos equipos, infraestruturas, instalacións ou elementos do servizo. – O impedimento do uso do servizo a outra ou outras persoas con dereito á súa utilización. – O impedimento ou a grave e relevante obstrución do normal funcionamento do servizo. Son infraccións graves: – O incumprimento das obrigas establecidas no artigo 4. – O incumprimento das limitacións establecidas no artigo 6. Son infraccións leves: – O atraso na entrega da bicicleta. – Calquera outra infracción das presentes normas non cualificadas neste regulamento como graves ou moi graves. Artigo 15.–Sancións. As infraccións tipificadas no artigo anterior serán sancionadas como segue: 1. Moi graves: multa de ata 1000 € e baixa no servizo durante 9 meses.2. Graves: multa de ata 300 € e baixa no servizo durante 6 meses.3. Leves: inhabilitación temporal da tarxeta. Artigo 16.–Inhabilitacións da tarxeta de usuaria ou usuario. O atraso na entrega dunha bicicleta con respecto ao horario previsto no artigo 9 non será motivo de baixa, pero si de inhabilitación temporal da tarxeta persoal, segundo o tempo de demora seguinte: – Se o atraso na entrega se produce durante o horario de prestación do servizo, a inhabilitación será de 3 días naturais por cada hora de atraso ou fracción. – Se o atraso na entrega se produce fóra do horario de prestación do servizo, a inhabilitación será de 6 días naturais por cada hora de atraso ou fracción. Os datos recollidos no sistema de control, que rexistra a hora de retirada e devolución da bicicleta, constitúen a proba de tempo de utilización do servizo para todos os efectos. Artigo 17.–Danos e perdas. O usuario autoriza á empresa xestora do servizo a cobrar os importes dos danos que se puideran infrinxir ao sistema polo seu uso neglixente, tanto por acción como por omisión. Así mesmo, a empresa xestora do servizo poderá reclamar pola vía xudicial ordinaria os danos e perdas que o usuario tivera ocasionado. Artigo 18.–Protección de datos. A protección de datos das usuarias e usuarios do servizo de préstamo de bicicletas acóllese ao disposto na Lei orgánica 15/1999, do 13 de decembro, de protección de datos de carácter persoal. As usuarias e usuarios poderán exercitar os seus dereitos de acceso, rectificación, cancelación e oposición dirixindo un escrito, xunto coa fotocopia do DNI ou documento oficial que acredite a súa identificación, ao encargado do servizo de préstamo. Narón, 22 de xullo de 2013. O alcalde Xosé M. Blanco Suárez